정조 1년
丁酉九月初二日辰時。上御熙政堂。大臣備局堂上引見入侍時。左議政鄭存謙。右議政徐命善。兼禮曹判書蔡濟恭。行司直具善復。行戶曹判書鄭弘淳。行司直洪樂性。判敦寧李重祜。江華留守李福源。兵曹判書金鍾秀。行副司直李漢膺。吏曹參判徐浩修。開城留守兪彦鎬。大司憲趙㻐。左副承旨鄭民始。假注書洪仁浩。記事官徐龍輔金勉柱。事變假注書張至顯。大司諫吳載紹。司諫李謙彬。持平洪樂恒鄭淵淳。獻納洪周萬。正言李思祚金翊休。校理洪明浩。慶州府尹金尙集。茂山府使具世德同爲入侍。以次進伏訖。存謙曰。數日間日氣淸涼。聖體。若何。上曰。一樣矣。存謙曰。王大妃殿氣候。何如。上曰。安寧矣。存謙曰。惠慶宮氣候。何如。上曰。安寧矣。存謙曰。來到朝房。始知首相有陳病之箚。而旣承引見之命。故玆敢入侍矣。上曰。領相所患何如云耶。存謙曰。偶因食傷。而不至大段云矣。上曰。訓將不入來耶。命善曰。言端旣發。當爲詳達於擧條。而訓將有朝體間所失。臣等方欲筵奏。故似未登對矣。上曰。然乎。予則無心偶問。而果是有故不入來耶。存謙曰。此忠淸監司徐有防狀啓也。以爲道內農形。極其不均。隨其被災淺深。以面里分等事。令廟堂稟旨分付爲辭矣。本道旣成穴農。若當如此之歲。則多有面里分等之例。依狀請精實擧行之意。分付。何如。上曰。依爲之。存謙曰。扈衛廳之當罷。臣等已與首揆。有所商確。亦已仰陳前席。則今無容更議。此不可一向遲延者。臣等之意以爲。亟罷三廳。而許多軍官及各色軍。不可無歸屬處。此則竝令分屬於三軍門。其節目則使諸將臣相議講定。稟裁擧行似宜。此係軍國大事。歷詢而處之。何如。右議政徐命善曰。當罷之議。已悉於前後所陳。而見今不存不罷。多有難處之端云。恐不可不趁卽區處。姑令以三廳。分屬三軍門。以其料窠。依前試射。軍卒則待年置薄。不害爲不失本色矣。上曰。備堂將臣之意。何如。禮曹判書蔡濟恭曰。臣於本廳事。未詳裏面。而大體則革罷後分屬軍門。似好矣。行司直具善復曰。扈衛廳旣定革罷。則軍官付於三軍門料射。以其本料。誠射軍卒。則分屬待年軍。隨窠塡充好矣。三廳各有三所任。商量區處宜矣。戶曹判書鄭弘淳曰。革罷當否。今無容多議。校卒區處。大臣所奏。似亦得宜矣。行司直洪樂性曰。革罷當否。今無更議。移屬臣營。則於軍伍不無所益。而接濟之策。實無區劃之道矣。判敦寧李重祜曰。該廳旣是不緊軍門。則罷之爲宜。而至於區處之道。未知裏面。臣不敢仰達矣。江華留守李福源曰。減冗官減冗兵。乃是有國急務。臣無容更達矣。兵曹判書金鍾秀曰。該廳旣不可不革罷。則區處之道。亦不可不從長講確。蓋該廳旣多健兒。則不可使之失所。朔試射料窠之外。又有別將及三所任及付祿窠。分屬三軍門之後。以此料窠分排。則可無失所之慮矣。行副司直李漢膺曰。革罷分屬。實合事宜。而守摠兩營。果無區處接濟之道矣。吏曹參判徐浩修曰。革罷便否。臣則未之講確。今不能臆對矣。開城留守兪彦鎬曰。臣則於本廳事。初未詳裏面。不敢强其所不知。率易仰對矣。左副承旨鄭民始曰。分屬三軍門之議。臣亦無異見。而守禦使旣以京營無標下軍。故每當有事之時。前排旗手。無以成樣云。臣意則以爲。分屬守摠兩營。以爲區處之地。似好矣。上曰。依大臣議施行。可也。竝出擧條上曰。扈衛廳若爲革罷。則大臣前排燈籠之節。無以成樣。無或有損於威儀耶。存謙命善曰。該廳旣是當罷之軍門。則豈以臣等威儀之減損。有所持難也。上曰。本廳校卒之今朔頒料。何以爲之耶。弘淳曰。臣往復相議於大臣。姑不頒料矣。上曰。故相鄭太和。亦有革罷之議。該廳之有弊。自古然矣。革罷之後。則扈衛別將。何以區處耶。命善曰。本廳旣革。則別將亦當罷之矣。上曰。然則三廳之卒。誰當領率乎。存謙曰。分屬三軍門之後。當有詳定節目。稟裁施行之事矣。上謂樂性曰。守禦廳旣無京軍。則移屬於卿所帶軍門。何如。樂性曰。守禦廳果無京營標下軍。故至於大旗幟吹旗手等屬。太不成樣。甚爲悶然矣。今若以已革之軍門。移屬於無軍之臣營。則實爲便好。而但念臣營物力。無以接濟移來之軍卒。詢問之下。臣未敢遽然仰對矣。弘淳曰。守禦營專以南漢爲重。脫有緩急。則守禦使豈可安坐於京城乎。標下軍卒。雖爲觀美之地。而接濟一節。恐無辦出之望矣。樂性曰。戶判之言。固自有理。然近來則守禦廳。責之以京軍門貎樣。而便是無軍之將。故臣之所達。良以此也。存謙曰。朝廷事。當先觀體例。而俄於賓會。聞日前兵判以巡檢時闕點。欲推治捕校。則捕將有所往復。不卽捉送云。本兵旣是管領捕廳衙門。則其在事體。不可無警。當該捕將張志恒。罷職。何如。上曰。雖未詳其本事。體例所在。當以體例從之。依爲之。存謙曰。先朝巫女之禁。法意何等至嚴。而有司之臣。不善奉行。漸至解弛。前之逐出者。還居城闉。乃復如初。至於今番妖巫之變而極矣。方自京兆。復申前禁。逐送巫女。使不得接跡於五部字內。而歲月稍久之後。又安知無如前之弊乎。此後則令五部官員。每朔摘奸後。一依閭家奪入例。報其有無于京兆。而如是嚴飭之後。若或有隱漏而現發者。則當該部官。京兆堂上從重勘處事。出擧條預爲申飭。而女巫男覡一也。何可異同其禁令乎。男覡亦爲一體嚴禁逐送之意。分付。何如。上曰。依爲之。竝出擧條上曰。巫布徵稅之法。更爲申嚴。則似無狼籍之弊。禮判之意。何如。濟恭曰。臣意則布稅雖出。而閭巷間好巫之習。猝難除祛。則巫覡輩衣食之資。自然有裕矣。如此則雖云稅重。自當納貢。亦難一切禁斷矣。上曰。左捕將張志恒罷職代。右捕將兼察。出榻敎存謙曰。今日賓對。首相雖未入來。而兵曹判書金鍾秀。曾經備堂。而尙未還差矣。上曰。還差可也。而都憲亦未及還差矣。存謙曰。大司憲趙㻐。一體還差備堂。何如。上曰。依爲之。存謙曰。秋務方殷。此時守令。不可一日曠官。未下直守令。使之不多日內催促下送。安邊府使具㢞。上京已久。尙不還官。亦爲申飭下送。何如。上曰。依爲之。安邊府使具㢞。申飭下送。可也。竝出擧條鍾秀曰。城門開閉。何等嚴重。而每當禜祭時。位版香祝進詣。則各城門不爲關由於兵曹。而直爲閉門者。舊例如此。日前城門之徑閉。亦由於此。不成事面。且關後弊。此後則禜祭時。禮曹移文兵曹。兵曹判書送令箭。知委各城門。使之閉門。然後始爲擧行事。定式施行。何如。上曰。所奏甚是。依爲之。出擧條上曰。日昨以禜祭草記。未下批前。先奉神位。未安之故。有該堂越俸之敎矣。越俸則何堂上當之耶。濟恭曰。臣方待罪禮堂。而且兼奉常提調。故越俸則臣已當之。而伊時以祈晴祭不卜日設行之意。相議於大臣。而在閣外卽入草記。故該曹依例捧甘於本寺矣。至於神位奉安事。則本無該曹捧甘之事。而乃是本寺應行之例云矣。上曰。然矣。前例如此。則本寺之奉安神位。似出窘急未及之慮。無足怪也。弘淳曰。糧餉廳。以接濟訓局軍需之故。自前籍沒田畓。有請得劃給之例矣。今番逆家田畓。一倂許屬該廳。何如。上曰。依爲之。出擧條上曰。金吾滯囚可悶。速速開坐。可也。上曰。還御此闕之後。卽欲展拜景慕宮。而連因事故。尙未展拜矣。頃於該曹草記。以待下敎爲批矣。今欲於數日內展拜。擇日以入。可也。命書傳敎曰。以動駕之頻數。秋展謁有待下敎之命矣。還御此闕之後。亦當卽爲展拜。而以鞫獄未果。當由日瞻門展拜景慕宮。禮曹以此知悉。從近擇日草記。又命書傳敎曰。以小輿動駕。便同自內展拜。百官行禮。勿爲磨鍊。又命書傳敎曰。此後由日瞻門。展拜景慕宮時。軍兵以今番兵判所奏。依此爲之事。定式擧行。鍾秀曰。今此景慕宮展拜時。軍兵磨鍊。何以爲之乎。上曰。依前月初三日闕外祗迎例。三營內外入直馬步軍兵。訓將都領。可也。鍾秀曰。禁軍磨鍊。何以爲之乎。上曰。禁軍只以入直別將率領。可也。出擧條上曰。先朝御此闕時。每當朔望。展拜太廟。此實我朝之家法。當初設日瞻門者。只欲無時展拜。少伸情禮矣。存謙曰。便同自內擧動。別無勞頓之慮矣。存謙命善曰。禁府以逆禶孥籍事。聞有草記云。殿下雖以不忍之心。有所持難。而執法之臣。決不敢奉行矣。乞賜允可焉。上曰。卿等其止之。不忍聞矣。弘淳曰。本府草記。入啓多日。而未承批答矣。民始以禁府逆禶孥籍草記。傳曰。何忍如法擧行乎。安邊府使具㢞。不多日內申飭下送事。榻前定奪。捕盜大將張志恒罷職事及兵曹判書金鍾秀。大司憲趙㻐備堂還差事。榻前定奪。上曰。奎章閣提學徐命膺。明日來待。出榻敎。上曰。守令進前。尙集世德進伏。上曰。慶州物衆地大。且當數遞。必有弊端。其往懋哉。上曰。茂山亦是邊防重地。汝則有子許國。有異他人。體予此意。其往懋哉。命尙集世德先退。上曰。臺臣進前。㻐載紹樂恒淵淳周萬明浩思祚翊休等所啓。請和緩爲先削去其號。依律處斷。措辭見上上曰。不允。又所啓。請還寢遠竄罪人韓翼謩金吾草記勿施之命。仍施遠竄之典。措辭見上上曰。不允。又所啓。請放歸田里罪人金相福。爲先極邊遠竄。措辭見上上曰。不允。㻐載紹樂恒淵淳周萬思祚翊休等所啓。請薪智島定配罪人敬彬。熊川縣定配罪人成運。亟令王府。更爲設鞫得情。措辭見上上曰。不允。又所啓。請還寢象厚放歸田里之命。仍施絶島定配之典。措辭見上上曰。不允。又所啓。請洪樂任。亟令王府。設鞫嚴問。措辭見上上曰。不允。又所啓。請彦衡養遂獻遂。竝令王府。設鞫嚴問。措辭見上上曰。不允。又所啓。請還寢會遂絶島定配之命。仍令王府。嚴鞫得情。措辭見上上曰。不允。又所啓。請還寢李觀源定配之命。更令王府。設鞫得情。措辭見上上曰。不允。又所啓。請還寢龜柱發捕都事還來之命。亟令王府。設鞫嚴問。快正邦刑。措辭見上上曰。不允。又所啓。逆禶。以名入推戴。罪關宗社之逆。若有一分臣子之心。則固當卽地滅死。而食求其飽。衣求其煖。必欲圖生。復見天日之說。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。至此一節。尤可見其情狀之陰慘矣。物故之後。金吾草記。係是應行之典。而入啓多日。成命不下。輿情不勝抑鬱。今以何忍如法爲敎。此雖出於不忍之聖意。而王章不可不施。請逆禶妻孥緣坐及籍産等節。一依金吾草記擧行。上曰。已諭金吾之草記矣。㻐樂恒等所啓。請大靜縣爲奴罪人金壽賢。依律處斷。措辭見上上曰。不允。又所啓。請爲奴罪人河翼龍金重得。亟命王府。設鞫得情。快正王法。措辭見上上曰。不允。又所啓。謂梁山郡定配罪人錫達。依律處斷。措辭見上上曰。不允。又所啓。請削黜罪人金漢耆。亟施竄配之典。措辭見上上曰。不允。又所啓。請南海縣竄配罪人金載順。亟令王府。設鞫嚴問。措辭見上上曰。不允。又所啓。請故判書李潭。亟施追削之典。措辭見上上曰。不允。又所啓。請遠配罪人洪達洙。亟令王府。更加嚴鞫。依律處斷。措辭見上上曰。不允。又所啓。請遠竄罪人聖中。亟令王府。設鞫嚴問。期於得情。快正王法。措辭見上上曰。不允。又所啓。請削版罪人有臣宗甲義駿等。亟令王府。設鞫嚴問。依律處斷。措辭見上上曰。不允。又所啓。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等已物故外。設鞫嚴問。快施當律。措辭見上上曰。不允。又所啓。請黑山島島配罪人李普溫設鞫嚴問。措辭見上上曰。不允。又所啓。請趙濟泰。海南縣定配罪人李潤成。更令王府。設鞫嚴問。施以當律。措辭見上上曰。不允。載紹周萬思祚。翊休等所啓。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。又所啓。請旌義縣荐棘罪人泰淵。亟令王府。設鞫嚴問。快正王法。措辭見上上曰。已命發捕矣。又所啓。請爲罪人河翼龍金重得。亟令王府。設鞫得情。快正王法。措辭見上上曰。不允。又所啓。請海南縣定配罪人李弘濟。亟令王府。設鞫嚴問。措辭見上上曰。不允。又所啓。請海南縣竄配罪人金載順。亟令王府。設鞫嚴問。措辭見上上曰。不允。又所啓。請亟收安置罪人睦祖煥量移之命。放逐罪人鄭遠達李俊永。島配罪人閔百奮放釋之命。以嚴隄防。措辭見上上曰。不允。又所啓。請還寢竄逐罪人朴宗岳放釋之命。措辭見上上曰。不允。又所啓。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。又所啓。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。措辭見上上曰。不允。又所啓。請還寢秀愛福氷等酌處之命。依律處斷。措辭見上上曰。不允。又所啓。請海美縣定配罪人申光復。更令王府。嚴鞫得情。措辭見上曰。不允。又所啓。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府。嚴鞫得情。快正王法。措辭見上上曰。不允。竝出擧條上命退。諸臣以次退出。